諾士佛臺

諾士佛臺係九龍尖沙咀嘅一條街，喺香港天文台側邊嘅山仔上，由天文台道頭開始到諾士佛階，以特色酒吧同埋餐廳出名，號「九龍蘭桂坊」。條街又高又隱蔽；成條街都係行人路，擺咗酒吧同餐廳嘅枱櫈。諾士佛臺同諾士佛階亦叫做諾士佛區。

諾士佛臺有唔少有異國風情嘅餐廳，供應包括土耳其、俄羅斯、西班牙、日本嘅特色菜。入夜之後到凌晨時份好旺，同香港島嘅蘇豪區及蘭桂坊相似，但係同蘭桂坊部分酒吧比，就相對本地啲，更加啱大眾去。諾士佛臺側邊嘅諾士佛階亦有唔少特色餐廳，又有樓梯接去美麗華商場。

諾士佛臺喺19世紀尾，有16座嘅歐洲式別墅仔起喺度。20世紀中後期，威靈頓書院 (Wellington College) 同格致書院 (Mansfield College)都喺呢度起分校，兩棟高樓幾乎拍埋咁滯。

交通
港鐵尖沙咀站

康樂及文化事務署古物古蹟辦事處嘅尖沙咀諾士佛臺歷史建築研究

香港特色街道
尖沙咀街道